Apple fjerner IceBlock-app efter klager fra Trump-lejren

Apple har igen brændt sig på politik. Denne gang handler det om en app kaldet ICEBlock – et lille stykke aktivistisk software, der på rekordtid blev et hit blandt amerikere, som ville holde øje med immigrationsmyndighederne, ICE.

ICE står for Immigration and Customs Enforcement – den myndighed, der i USA håndhæver landets udlændingelovgivning og står for deportationer af udokumenterede migranter. Og det er netop disse ICE-agenter, appen ICEBlock gjorde det muligt at spore i realtid.

Brugerne kunne anonymt indberette observationer af ICE-biler og -aktioner, så andre i området blev advaret. Ifølge udvikleren Joshua Aaron var målet at beskytte udsatte familier og dokumentere myndighedernes metoder. Men for Trumps indenrigsministerium var det det stik modsatte: et forsøg på at modarbejde loven.

“Appen sætter immigrationsagenter i fare. Vold mod ordensmagten er en grænse, vi ikke tolererer,” sagde justitsminister Pam Bondi til Fox News, efter at have bekræftet, at hendes kontor havde presset Apple til at fjerne ICEBlock fra App Store. Og samme dag forsvandt appen.

Udvikler: “Apple bukker under for politisk pres”

Joshua Aaron, udvikleren bag ICEBlock, kalder beslutningen politisk.

“Vi fik besked om, at appen er fjernet på grund af ‘anstødeligt indhold’. Det eneste, vi kan forestille os, er, at det skyldes pres fra Trump-administrationen. Vi vil kæmpe imod det,” skrev han på BlueSky.

We just received a message from Apple's App Review that #ICEBlock has been removed from the App Store due to "objectionable content". The only thing we can imagine is this is due to pressure from the Trump Admin.We have responded and we'll fight this! #resist
— ICEBlock Official (@iceblock.app) 2025-10-02T22:27:09.813Z

Appen havde på få måneder rundet over 1,1 millioner brugere og lå højt på App Stores hitlister – indtil Apple slog bremsen i. Ifølge udvikleren hævder Apple, at selskabet har fået oplysninger fra politiet om, at appen “skadede ordensmagten”, men Aaron kalder det “direkte usandt”.

Det er ikke første gang, Apple træffer en kontroversiel beslutning om en politisk app.
I 2019 fjernede selskabet appen HKMap fra App Store i Hongkong, fordi den blev brugt af demonstranter til at se, hvor politiet befandt sig. Dengang forklarede direktør Tim Cook, at appen kunne “bruges til at målrette vold mod betjente”.

Ifølge Apple indeholdt ICEBlock “upassende indhold”, men selskabet har endnu ikke kommenteret sagen offentligt.

Apple fjerner IceBlock-app efter klager fra Trump-lejren