Trump trykker Apples Tim Cook på maven

Under et besøg i Qatar kritiserede Trump Apple-chef Tim Cook for planerne om at flytte hovedparten af iPhone-produktionen til Indien. Ifølge Trump sagde han direkte til Cook: “Vi er ikke interesserede i, at du bygger i Indien.”

Udmeldingen kommer efter, at Apple for nylig har meddelt, at man forventer, at indiske fabrikker skal levere størstedelen af de iPhones, der sælges i USA i de kommende måneder. Ifølge Financial Times planlægger Apple, at hele det amerikanske iPhone-salg – over 60 millioner enheder årligt – skal komme fra Indien inden udgangen af næste år.

Trump, der tidligere har rost Apple og fremhævet samarbejdet med selskabet, lod forstå, at tålmodigheden er ved at slippe op:

“Vi har været meget flinke over for Apple og accepteret deres produktion i Kina i årevis. Men nu er det på tide, de producerer her”.

Ifølge Trump selv har samtalen med Tim Cook allerede ført til, at Apple “vil skrue op for produktionen i USA”. Apple har dog ikke kommenteret udtalelsen.

Apple har tidligere lovet at investere 500 milliarder dollars i USA over en fireårig periode, herunder i produktion af chips og servere. Men at rykke hele iPhone-produktionen til USA er lettere sagt end gjort.

Eksperter vurderer, at det vil koste adskillige milliarder og tage mange år at bygge et tilsvarende produktionsapparat op i USA. I dag bliver næsten alle iPhones fremstillet i Asien, hvor Apple har adgang til store fabrikker, højt specialiseret arbejdskraft og en leverandørkæde, der er finjusteret over årtier.

USA og Indien er i gang med at forhandle en bilateral handelsaftale, hvor første del forventes færdig i løbet af efteråret.

Hvordan Apple vil navigere mellem pres fra Washington og de praktiske fordele ved produktion i Asien, er endnu uvist. Men én ting står klart: Trump har gjort det til en politisk mærkesag, at verdens mest populære smartphone skal bygges på amerikansk jord.

Trump trykker Apples Tim Cook på maven