Google gør politisk knæfald for Trump

Det er ikke nyt, at tech-giganterne fedter for Donald Trump og danser efter hans pibe – men denne gang tager Google et markant skridt, med et voldsomt knæfald for Trump. YouTube vil nemlig genoprette de kanaler, der blev smidt ud for at sprede løgne om corona og valgsvindel.

Officielt handler det om “ytringsfrihed”, men mellem linjerne handler det lige så meget om politik: Alphabet – Googles moderselskab – har i et brev til den republikanske kongresmand Jim Jordan placeret skylden for de tidligere udrensninger hos Biden-administrationen.

Som bruger betyder det, at du snart igen kan støde på de kendte stemmer, der blev fjernet for at sprede misinformation. Blandt dem den højtråbende Dan Bongino, der nu er FBI’s vicechef, og Trump-loyale Sebastian Gorka, i dag chef for Det Hvide Hus’ antiterror-enhed.

Fra fact-check til fri leg

YouTube er ikke alene. Facebook har allerede droppet sit store fact-check-system og i stedet indført et “community notes”-format à la X (tidligere Twitter). En løsning, der på papiret skulle være mere transparent – men i praksis er ekstremt let at manipulere.

Google siger nu direkte, at de ikke længere vil give fact-checkere magt til at fjerne eller mærke indhold som vildledende. I stedet tester de også deres egen version af “community notes”. Med andre ord: færre grænser, mere rå støj.

Den republikanske kongresmand Jim Jordan er, ikke overraskende, så stolt af Alphabets knæfald, at han har delt brevet i sin fulde ordlyd på X. Det kan læses herunder.

BREAKING: Due to our oversight efforts, GOOGLE commits to offer ALL creators previously kicked off YouTube due to political speech violations to return to the platform.

BUT THAT’S NOT ALL.

Thread: pic.twitter.com/60SsoCK2Yk
— Rep. Jim Jordan (@Jim_Jordan) September 23, 2025

Europas regler er problemet – siger Google

I samme åndedrag minder Alphabet den republikanske komité om, hvor besværligt Europa er at operere i. Love som Digital Markets Act og Digital Services Act bliver af Google udlagt som reelle trusler mod ytringsfriheden. Og her er det næppe tilfældigt, at Alphabet vælger at nævne netop de love i et brev, hvor de giver Republikanerne præcis, hvad de vil have.

For dig som bruger betyder det et YouTube, hvor grænsen for, hvad der bliver stående, rykker sig markant. Hvis du tidligere følte, at platformen i det mindste forsøgte at skærme dig mod det værste vrøvl, så er det slut nu. I stedet må du selv sortere i en flodbølge af “alternative fakta”, konspirationer og vilde påstande, der får lov at ligge side om side med kattevideoer, gaming-streams og musikvideoer.

Spørgsmålet er, om du har tålmodighed til det – eller om Google med sit politiske knæfald risikerer at sende flere brugere ud i armene på andre platforme.

Google gør politisk knæfald for Trump