Trump truer Tesla med DOGE

Så er den gal igen. Efter en lille måned med våbenhvile, er Donald Trump og Elon Musk igen gået i totterne på hinanden. Donald Trump truer med at sende sin egen opfundne myndighed, DOGE, efter Elon Musk og de milliarder i statsstøtte, Musk’s virksomheder nyder godt af.

Truslen kom, som så ofte før, via præsidentens platform Truth Social, hvor Trump truer Musk med hård retorik:

“Elon får måske mere i subsidier end nogen anden i verdenshistorien. Uden dem måtte han nok pakke sammen og tage hjem til Sydafrika. Ingen raketter, ingen satellitter, ingen elbiler. Vores land ville spare en formue. Måske skulle vi lade DOGE tage et seriøst kig på det?”

LÆS OGSÅ: Elon Musk og Donald Trump i åben krig på sociale medier.

DOGE — Department of Government Oversight and Efficiency — er en kontroversiel kontrolmyndighed, Trump selv fik stablet på benene sidste år. Med Musk som chef. Kritikerne kalder den et politisk våben, som kan bruges mod modstandere, og nu truer Trump altså med at rette sigtet direkte mod Musk selv.

Fra venner til fjender

Spændingerne mellem Musk og Trump har ulmet i månedsvis. Musk var blandt de rigmænd, der pumpede penge i Trumps valgkamp i 2024 — angiveligt op mod 300 millioner dollar. Til gengæld fik han Trump til at love at afskaffe den føderale elbil-pligt, som forpligter producenter til at sælge flere elbiler.

Men forholdet er kølnet, efter Trump præsenterede sin såkaldte “Big Beautiful Bill” — en finanslov, der blandt andet vil udfase støtte til elbiler hurtigere end planlagt og hæve skatterne for sol- og vindenergi. Samtidig fastholdes subsidierne til olie- og gasindustrien.

Elon Musk har rystet på hovedet ad loven og truet med at bruge sin formue til at modarbejde republikanske senatorer, der stemmer for forslaget. Han har endda luftet idéen om at stifte sit eget “America Party”, hvis det går så galt.

Tesla-aktien styrtdykkede

Uroen sendte Tesla-aktien ned med mere end fire procent i formarkedet, og eksperter frygter, at den politiske konflikt vil bremse den grønne omstilling i USA.

Ironisk nok insisterer Musk på, at han gerne vil af med statsstøtten — hvis bare fossilindustrien skal af med deres støtteordninger også. Men Trump har ingen planer om at røre olieselskabernes privilegier.

Striden mellem Trump og Musk ser ud til kun at være i sin begyndelse. Og med DOGE som politisk kampvogn er der næppe lagt op til forsoning foreløbig.

Trump truer Tesla med DOGE